Робърт Лоуъл
Устието на Хъдсън

Превод от английски: Александър Шурбанов, —

chitanka.info

Устието на Хъдсън[0]

Сам човек — сякаш любител на птици —

изтребва потъмнелия сняг

от изоставена, сива

макара за електрическа жица.

Той не може да открие Америка, преброявайки

веригите товарни, обречени влакове

от тридесет щата. Те се тряскат и тракат,

и тропат под него по глухата линия.

С мъка запазва равновесие.

Свежда поглед

и се понася в пустинния лед,

поел към морето по Хъдсън,

като непопълнено късче от ребус.

Подобно часовник тиктака ледът към морето.

Някакъв негър затрупва

със жито горещата пара на кокса

над спукан варел.

Химически въздух

нахлува насам от Ню Джързи

и лъхти на кафе.

Оттатък реката

бронзовеят крайградските фабрики

в серножълтото слънце

на непростителния пейзаж.

[0] Американска река, която се влива в Нюйоркския залив. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.